Qish faslida yuzni qanday parvarish qilish kerak? Kosmetolog javob berdi

Sanoqli kunlardan so‘ng, qish fasli ham kirib keladi. Sovuq kunlarda esa yuzimiz har doimgidan-da ko‘proq e’tiborga muhtoj bo‘ladi. Xo‘sh, siz qishda yuzlaringizni qanday parvarish qilasiz? Qanday niqoblardan foydalanasiz? Agar bu borada uquvingiz bo‘lmasa u holda tajribali kosmetolog Shahnoza Gulyamovaning quyidagi tavsiyalarini o‘qib chiqing. Siz uchun foydali bo‘lishi shubhasiz. 

Nima uchun qishda yuzlar quriydi?
— Bilasizmi, qabulimga kelgan ko‘p mijozlarimiz qish faslida yuzlarining qurib ketishidan shikoyat qiladi. Chunki bir marta olingan yuz yuvish vositasi yoki namlantiruvchi kremni to‘rt faslda ham ishlataveradilar. Yozda yog‘ bezlari keragidan ortiq ishlagani uchun yuz yog‘lanib ketadi. Kuz, qishda esa bu jarayon sekinlashadi, shuning hisobiga yuz qurishni boshlaydi. O‘z namligini yo‘qotadi. Bunday vaqtlarda esa yuzga ikki barobar namlantiruvchi kremlardan foydalanish zarur. Misol uchun yozda yuz yuvadigan penkalar tavsiya qilgan bo‘lsak, kuz—qishda molochko yoki toniklardan foydalanishni maslahat beramiz.
Qolaversa, sovuq kunlarda kamroq chanqaymiz va kam suv ichamiz. Bu ham yuzimiz qurishiga olib keladi. Yilning har qaysi faslida vaznimizga qarab, 2,5 litrdan 3,5 litrgacha suv ichishimiz kerak.

Sinalmagan niqoblardan foydalanmang
Ko‘pchilik opa-singillarimiz YouTube’dan yuz parvarishiga oid turli videolar ko‘rib, uni bilib bilmay qo‘llashadi. Keyin esa “Limonga iste’mol sodasini aralashtirib surtgandim, yuzimga dog‘ tushib qoldi”, deb shikoyat qilib kelishadi. Axir limon piling hisoblanadi. Yuzning allergiya yoki dog‘ tushishiga moyilligi bo‘lishi mumkin. Bilib-bilmay sinalmagan niqobdan foydalanish yaxshi oqibatlarga olib kelmaydi. Shuning uchun bir muolaja qilishdan oldin tajribali kosmetologlarga murojaat qilishlarini tavsiya qilardim.

Qish pilinglar mavsumi
Qish fasli pilinglar mavsumi hisoblanadi. 25 yoshgacha terimiz avtomatik ravishda o‘zini yangilaydi. Ammo yosh o‘tganidan so‘ng kosmetolog huzuriga borib, mexanik tarzda yangilab turishimiz zarur. Chunki terimizning yuzaki qavati tushib ketmasa surayotgan kremlarimiz ham ta’sir qilmasligi mumkin. Shuning uchun 25 yoshdan so‘ng piling muolajalardan foydalanib turish kerak.

Dog‘ ketkazuvchi eng zo‘r niqob
Kosmetologik salonlarga borolmaydigan opa-singillarimiz uchun uy sharoitida oson tayyorlanadigan samarali niqob retsepti bilan bo‘lishaman.
Yangi uzilgan petrushkani yaxshilab yuvib, blenderdan chiqariladi. Unga bitta tuxum sarig‘i, yarim choy qoshiq zaytun yog‘i va 5-6 tomchi limon suvi qo‘shib, yaxshilab aralashtiriladi. Limonga allergiyasi borlar uni qo‘shmasliklari mumkin. Mazkur niqob dog‘ va quruq yuzlar uchun mo‘ljallangan bo‘lib, dog‘larni ketkazishda, poralarni yopishda katta yordam beradi.
Maqolani tayyorlashda yaqindan yordam bergan “Kosmed” kosmetologik markaziga o‘z minnatdorchiligimizni bildiramiz!